Author: MZV
Last saved by: MZV SR

Predkladacia správa

Slovenská republika je zmluvnou stranou štyroch dohovorov OSN v oblasti ľudských práv, ktoré zakladajú procedúru kontroly dodržiavania záväzkov vyplývajúcich z ich ustanovení. Ide o Medzinárodný pakt o občianskych a politických právach, Medzinárodný dohovor o odstránení všetkých foriem rasovej diskriminácie, Dohovor proti mučeniu a inému krutému, neľudskému alebo ponižujúcemu zaobchádzaniu alebo trestaniu, Dohovor o odstránení všetkých foriem diskriminácie žien.

Na základe týchto dohovorov, resp. opčných protokolov k nim môže Výbor OSN pre ľudské práva, Výbor OSN na odstránenie rasovej diskriminácie, Výbor OSN proti mučeniu a Výbor OSN na odstránenie diskriminácie žien posudzovať sťažnosti jednotlivcov, skupín jednotlivcov alebo mimovládnych organizácií, ktoré namietajú porušenie svojich práv zo strany Slovenskej republiky.

Rozhodnutia uvedených výborov nemajú povahu súdnych rozhodnutí ako napr. rozsudky Európskeho súdu pre ľudské práva v Štrasburgu. Názory výboru majú povahu odporúčaní pre členské štáty. Ak výbor konštatuje porušenie niektorého z článkov dohovoru, spravidla odporučí štátu prijať opatrenia, ktoré považuje za vhodné na predchádzania obdobných porušení v budúcnosti.

Stanoviská k sťažnostiam (k prijateľnosti i k meritu veci) v mene SR spracúvané Ministerstvom zahraničných vecí SR v spolupráci s vecne zainteresovanými rezortmi, Generálnou prokuratúrou SR a ďalšími orgánmi boli priamo schvaľované vládou SR. Z dôvodu flexibility a operatívnosti podávania stanovísk v mene SR vláda svojím uznesením č. 525/2004 súhlasila, aby tieto materiály neboli posudzované priamo vládou, ale aby úlohu komunikačného subjektu s mechanizmami „treaty bodies“ systému OSN zabezpečovalo subsidiárne Ministerstvo zahraničných vecí SR. Zároveň uložila ministrovi zahraničných vecí informovať raz do roka vládu SR o vývoji individuálnych sťažností proti SR.

Materiál, ktorý je predkladaný na základe uznesenia vlády SR č. 525/2004 zo dňa 2. júna 2004, informuje o vývoji sťažností podaných proti Slovenskej republike v jej doterajšej histórii. Dosiaľ bolo proti Slovensku podaných celkom osem sťažností. Z nich šesť bolo ukončených, v dvoch prípadoch ešte výbory nerozhodli.

Nakoľko ide o informatívny materiál, nebol predmetom medzirezortného pripomienkového konania.

Predkladaný materiál nemá dopad na štátny rozpočet, nemá žiadne finančné, ekonomické, enviromentálne vplyvy ani dopad na zamestnanosť na Slovensku.